b'\n_START_ARTICLE_\nReggie Lewis\n_START_SECTION_\nRani \xc5\xbeivot\n_START_PARAGRAPH_\nLewis je odrastao u Baltimoreu u Marylandu. Ve\xc4\x87 u djetinjstvu ko\xc5\xa1arka je postala najva\xc5\xbeniji dio njegova \xc5\xbeivota. U srednjo\xc5\xa1kolskoj mom\xc4\x8dadi Paul Laurence Dunbar High School nastupao je zajedno s budu\xc4\x87im NBA igra\xc4\x8dima Muggsyjem Boguesom, Reggiejem Williamsom i Davidom Wingateom. U Lewisove dvije posljednje godine ostvarili su omjer 60-0. Lewisu je trener dodijelio ulogu \xc5\xa1estog igra\xc4\x8da jer je bio mom\xc4\x8dadski igra\xc4\x8d koji nije mario za osobnu statistiku. Igraju\xc4\x87i u odli\xc4\x8dnoj mom\xc4\x8dadi njegove brojke nisu izgledale impresivno, dok najve\xc4\x87a sveu\xc4\x8dili\xc5\xa1ta nisu obra\xc4\x87ali pozornost na njega. Odlu\xc4\x8dio je poha\xc4\x91ati malo bostonsko sveu\xc4\x8dili\xc5\xa1te Northeastern i u \xc4\x8detiri godine postao najbolji igra\xc4\x8d i najbolji strijelac tog sveu\xc4\x8dili\xc5\xa1ta.\n_START_SECTION_\nNBA\n_START_PARAGRAPH_\nNa jakom NBA draftu 1987., na kojem su izme\xc4\x91u ostalih izabrani David Robinson, Scottie Pippen, Reggie Miller i Kevin Johnson, Celticsi su birali pretposljednji. Neo\xc4\x8dekivano, Celticsi su s odu\xc5\xa1evljenjem svojim 22. izborom izabrali Lewisa koji je dosta nisko pao na draftu. Celticsi su u njegovoj prvoj sezoni na pozicijama bek \xc5\xa1utera i niskog krila imali Dannyja Angiea, Jima Paxsona, Larrya Birda te Darrena Daya i Lewis je dobivao ograni\xc4\x8denu minuta\xc5\xbeu, samo 8.3 minute u prosjeku za kojih je postizao 4.5 ko\xc5\xa1eva. Ozljedom Ahilove tetive Celticsi su izgubili Birda, a Lewis je dobio povjerenje trenera Jimmya Rodgersa. Svoju minuta\xc5\xbeu sjajno je iskoristio i sa 18.5 ko\xc5\xa1eva bio je tre\xc4\x87i strijelac iza McHalea i Parisha. Sixersima je zabio 39 ko\xc5\xa1eva. U izboru za igra\xc4\x8da koji je najvi\xc5\xa1e napredovao bio je odmah iza razigrava\xc4\x8da Sunsa Kevina Johnsona. Iako se idu\xc4\x87e godine Bird vratio, Lewisove brojke nisu pale. \xc5\xa0to vi\xc5\xa1e, bio je jedan od najboljih igra\xc4\x8da Celticsa koji su tada imali mo\xc5\xbeda najja\xc4\x8du mom\xc4\x8dad lige, no ozljede su dobrano na\xc4\x8dele Birda i McHalea. U sezoni 1990./91. Celticsi su imali kompletno zdravu mom\xc4\x8dad i krenuli su s sjanim omjerom 29-5. Me\xc4\x91utim, ubrzo su zbog ozljeda ostali bez Birda i McHalea \xc4\x8dime su se rasplinuli snovi o novom naslovu. 31. o\xc5\xbeujka 1991. u "ljepotici" sezone Celticsi su u Boston Gardenu svladali Bullse 135:132 nakon dva produ\xc5\xbeetka. Iako su Michael Jordan i Scottie Pippen odigrali sjajno, Celticsi su se proukli na le\xc4\x91ima Larryja Birda i Reggieja Lewisa. Lewis je postigao 25 ko\xc5\xa1eva uklju\xc4\x8duju\xc4\x87i i tricu kojom je izborio produ\xc5\xbeetak, no utakmica se najvi\xc5\xa1e pamtila po sjajnoj obrani na Jordanu. Lewis je "podijelio" 4 blokade koje nisu impresivne, ali kada gledamo da su sve 4 bile na Jordanu (kojeg je natjerao na \xc5\xa1ut 12/36) onda one i dobivaju na va\xc5\xbenosti. Samo 12 dana nakon te utakmice protiv Bullsa postigao je rekordna 42 ko\xc5\xa1a Miami Heatu._NEWLINE_Dan kasnije nagra\xc4\x91en je priznanjem za NBA igra\xc4\x8da tjedna kao \xc4\x8detvrti Celtics kojem je to po\xc5\xa1lo za rukom (Bird, Archibald, Parish). Nakon zavr\xc5\xa1etka sezone cijelo je ljeto trenirao da postane jo\xc5\xa1 bolji. Sezonu 1991./92. je s 20.8 ko\xc5\xa1eva u prosjeku bio najbolji strijelac ispred Birda, da bi sjajnim igrama nastavio i u doigravanju. U polufinalu Istoka Cleveland je dobio oslabljene Celticse 4-3, no Lewis je s 36 ko\xc5\xa1eva u tre\xc4\x87oj i 42 ko\xc5\xa1a u \xc4\x8detvrtoj dr\xc5\xbeao Celticse u nadi za prolazak dalje. Jo\xc5\xa1 jedno prizanje je dobio kad su ga treneri izabrali u All-Star mom\xc4\x8dad Istoka._NEWLINE_Kad se Bird umirovio, Celticsi su Lewisa, a ne starije Parisha i McHalea, izabrali za \xc5\xa1estog kapetana u klupskoj povijesti (Cousey, Russell, John Havlicek, Cowens, Bird). Iako se nakon umirovljenja Birda od Celticsa o\xc4\x8dekivao veliki pad, Lewis je sjajnim nastupima doveo Celticse od 48 pobjeda. Postao je prvi i zasad jedini igra\xc4\x8d u povijesti fran\xc5\xa1ize koji je u istoj sezoni imao vi\xc5\xa1e od 100 blokada i 100 ukradenih lopti.\n_START_SECTION_\nProblemi sa srcem i smrt\n_START_PARAGRAPH_\nNo tada po\xc4\x8dinju problemi za Lewisa i Celticse. U o\xc5\xbeujku protiv Miami Heata osjetio je bol u grudima i skoro se onesvjestio. Na lije\xc4\x8dni\xc4\x8dkom pregledu nije ni\xc5\xa1ta prona\xc4\x91eno, a Lewis je nastavio s igrama. U travnju u prvoj utakmici doigravanja protiv Hornetsa, prvoj u doigravanju kao kapetan Celticsa igrao je mo\xc5\xbeda i utakmicu karijere. U prvih 13 minuta zabio je 17 ko\xc5\xa1eva, da bi se odjednom sru\xc5\xa1io na parket Boston Gardena. Lije\xc4\x8dnici su prona\xc5\xa1li sr\xc4\x8danu anomaliju. Dva lije\xc4\x8dni\xc4\x8dka tima svim su mi\xc5\xa1ljenjem potvrdila da je za Lewisa ko\xc5\xa1arka\xc5\xa1ka karijera gotova, ali on je zatra\xc5\xbeio i tre\xc4\x87e mi\xc5\xa1ljenje. Kad je ugledan kardiolog Gilbert Midge izjavio da bi se uz redovito uzimanje lijekova Lewis mogao vratiti ko\xc5\xa1arci, svi su odahnuli. Lewis je tog kobnog 27. srpnja oti\xc5\xa1ao s prijateljima na hakl, a nakon sat vremena sru\xc5\xa1io se na pod. Obiteljski prijatelj i spiker Celticsa Jimmy Myers nazvao je njegovu suprugu Donnu zbog priop\xc4\x87enja njegove smrti, ali ona ga je prekinula rije\xc4\x8dima da ona ka\xc5\xbee njumu ne\xc5\xa1to prije. Naime nekoliko sati prije mu\xc5\xbeeve smrti saznala je da je 2 i pol mjeseca trudna i da nosi njihovo drugo dijete. Time je dobila najljep\xc5\xa1u i najgoru mogu\xc4\x87u vijest._NEWLINE_Nakon njegove smrti obitelj je tu\xc5\xbeila lije\xc4\x8dnika koji mu je dozvolio igranje ko\xc5\xa1arke. U te\xc5\xa1koj parnici lije\xc4\x8dnik se branio da je Lewis uzimao drogu i da je ona bila razlog njegove smrti. Takvu optu\xc5\xbebu opovrgali su su svi koji su ga poznavali jer je Lewis prema njihovim rije\xc4\x8dima bio jo\xc5\xa1 bolja osoba nego ko\xc5\xa1arka\xc5\xa1. U njegovu \xc4\x8dast u obli\xc5\xbenjem Roxborryu otvoren je Reggie Lewis Track & Atletic Center.'